De fleste forestiller sig nok, at en rigtig statsmand får mange tilbud om formandsposter i internationale organisationer og den slags. Vi ved ikke, om det er sket for forhenværende statsminister og Venstre-formand Lars Løkke Rasmussen. Men ifølge Børsen er det ham selv, der har rakt ud til advokatfirmaet Gorrissen Federspiel, som nu har givet ham en deltidsstilling.

Lars Løkke forklarer, at han er drevet af »virketrang«. Meeen: I lyset af mandens forhistorie er det nærliggende, at det formentlig rundhåndede honorar fra advokatfirmaet også har spillet en væsentlig rolle.

For Lars Løkke har jo altid holdt af det gode liv.

Der var bilagssagerne, hvor han på skatteydernes regning spiste gode middage, overnattede på hoteller, tog på kasino og på rejser og kørte helt utrolig meget i taxa. Der var GGGI-sagen, hvor han brugte over en million kr. af den grønne organisations penge på hoteller, limousiner og førsteklasses flyrejser. Der var undertøjssagen om jakkesæt, slips, sko og boksershorts for godt 150.000 kr. betalt af Venstre. Og der var sommerhusugen i Skagen, som han fik i fødselsdagsgave af storfiskeren fra Thyborøn.

Managing partner i Gorrissen Federspiel Martin Dittmer forklarer, at advokatfirmaet vil gøre brug af Lars Løkkes »indsigt i geopolitiske og samfundspolitiske ting«. Meeen: Mon ikke det i høj grad også er den forhenværende statsministers forbindelser, som firmaet kan bruge? Og måske også hans magt som et trods alt stadig fremtrædende medlem af landets lovgivende forsamling?

Under alle omstændigheder er det efterhånden svært at tage Lars Løkke alvorligt.

Han udviser ikke ligefrem stor respekt for de vælgere, der har stemt på ham til folketingsvalget i forventning om, at han ville bruge sin tid på lovgivningsarbejde. Og han er tilsyneladende ligeglad med, at hans manøvre er som skræddersyet til at øge mistilliden til politiske system hos danskerne, der rimeligvis må bekymrede sig for, om han kan holde sine gode gamle roller som privat-Lars og politiker-Lars adskilt. Og som næppe synes om, at han ifølge Børsen bliver ansat gennem en enkeltmandsvirksomhed og dermed formentlig kan bibeholde sit eftervederlag fra sin ministertid.

Løkke selv kan efter alt at dømme se frem til en klækkelig forhøjelse af sit rådighedsbeløb. Men han må nok også erkende, at det sker på bekostning af hans eftermæle.